Mohammad Rona (M), 2025-01-23:
Tak for ordet, formand, og tak for debatten.
Den her debat har vi jo haft før på den ene eller på den anden måde.
Den her type debat med konventioner, Kærshovedgård osv. osv. er jo faktisk en ret svær og kompleks debat.
Jeg forstår godt, hvorfor Dansk Folkeparti har fremsat det her beslutningsforslag, og jeg synes, det er fint, at vi nu går tilbage til at snakke om, hvad forslaget egentlig handler om, og ikke alle mulige øer, hvad der er nogen, der har sagt en gang, og alt det der.
Jeg synes, der er en reel bekymring i det, der står i beslutningsforslaget.
Det synes jeg, og det synes jeg på alle mulige måder.
Så kan vi jo altid snakke om, hvem der har oprettet centeret, og hvem der ikke har oprettet centeret, og hvem der sagde noget en gang om, at man ville melde sig ud af nogle konventioner og ikke melde sig ud af konventioner.
Det er fuldstændig ligegyldigt nu, for det her handler om, at vi har borgere i Bording, som er utrygge, og som ikke har det særlig godt.
Vi har borgere, der er flyttet væk fra byen og fra kommunen.
Vi har en Venstreborgmester, Ib Lauritsen, som er meget, meget bekymret over de her ting, og jeg forstår godt nogle af de synspunkter, han har.
Jeg kan så sige, at et af hans forslag bl.a. handlede om, hvorfor hans kommune og hans budget skal bruges på, at man har en administrativ medarbejder til at holde øje med alt det her.
Der vil jeg gerne sige til Ib nu, at hvis der er nogle ting, som han synes er skæve i forhold til den måde, han budgetterer på, vil vi gerne ind at kigge på det.
Jeg vil også bare sige, at jeg synes, at både ministeren, mine regeringsordførerkolleger og også andre ordførere, der har været heroppe, har redegjort meget godt for, hvad de mener om det her.
Jeg har ikke en eller anden konkret løsning.
Jeg synes også, der er nogle ting, i forhold til om man kunne stramme nogle regler yderligere, selvfølgelig også inden for konventionerne, i forhold til meldepligt, underretningspligt osv. osv.
Det kunne også godt være, vi skulle prøve at kigge på nogle konkrete hjemsendelsesaftaler med EU.
Jeg ved, der er en ret stor bevægelse på det her.
Vi får jo formandskabet her lige om lidt.
Måske skulle man kigge den vej, altså at man lægger et europæisk pres på det her.
Grunden til, at jeg nævner det europæiske pres, er jo, at vi i 2023 var nede at besøge Østrig.
Der kan jeg huske, at ministeren havde fremlagt nogle tal for, hvor mange der var på vores udrejsecentre, i forhold til hvad der var på deres, og de var jo ved at falde ned af stolen, for da vi så sagde, at vi har omkring 400-500 på vores udrejsecentre, troede de, at det var pr. by, men nej, nej, det er i hele Danmark.
Jeg tror, at Østrig havde over 80.000, altså noget i den stil.
Det var fuldstændig vanvittigt, hvad de havde, og det er jo, hvad kan man sige, qua den udlændingepolitik, der har kørt gennem de sidste 25-35 år, både med VKO, VLAK osv. og også med den daværende socialdemokratiske etpartiregering, der var her sidst.
Men tilbage til beslutningsforslaget.
I forhold til at sætte lås på et sted, som ikke er et fængsel, er vi sådan set også imod det.
Kærshovedgård er ikke et fængsel, så derfor kan vi ikke frihedsberøve de her mennesker, uanset hvor meget man ville det.
Det er en dybt, dybt tragisk historie, hvad der er sket med dem, og jeg kan jo altså kun tage afstand fra alt det, der er sket, også i forhold til den del.
Men alt i alt synes jeg, at den her debat og den her snak om vores udrejsecenter, altså det på Kærshovedgård, trænger til at få noget mere substans ind, i forhold til hvordan og hvorledes vi i fællesskab herinde i Folketinget på tværs af partier og på tværs af uenigheder får løst det her, for det er et problem ude i Bording.